Anne Abayasekara

Annette Aurelia Abayasekara (jaiotzez Ameresekere; Madampe, 1925eko apirilaren 3a – 2015eko urtarrilaren 4a) srilankar kazetaria izan zen. 1947an hasi zuen bere ibilbide profesionala eta Sri Lankako lehen emakume kazetari profesionaltzat hartzen da.

 Bizitza 
Justus eta Frances Ameresekereren alaba, Madampe herrian jaio zen, eta bertan eman zituen bere lehen urteak. Kolonboko Ladies' Collegen ikasi zuen. 17 urte zituela, elkarrizketa bat izan zuen Lake Housen, Associated Newspapers of Ceylon Ltd.-ren egoitza nagusian. Gerra garaian egunkarietako papera eskas zegoenez, egunkari guztiek emakumeei zuzendutako atalak bertan behera utzi zituzten, eta Abayasekarari bulegoko lanpostu bat eskaini zioten emakumeentzako atalak berrezarri arte. 1943an hasi zen lanean Lake Housen. 1947an, emakumeentzako atalak birsortu ziren eta Leela Shukla indiarra editore izendatu zuten. Hilabete batzuk geroago, Shuklak dimisioa eman zuen, eta Abayasekarak ordezkatu zuen Daily News eta Sunday Observer egunkarietako emakumeentzako ataletako editore gisa. 1951n dimisioa eman zuen kargu horretatik, eta kazetari autonomo gisa idazten hasi zen The Sun eta The Times of Ceylon egunkarietan. 1984an Lanka Woman egunkari berrian asteroko zutabe bat idazteko gonbidapena jaso zuen.

1946ko martxoan, Earle Abayasekararekin ezkondu zen, eta harekin zazpi seme-alaba izan zituen. Erlijioari dagokionez, metodista zen. 2015eko urtarrilean hil zen, 89 urte zituela.

 Sariak eta aintzatespenak 
2013an, Sri Lankako Prentsa Institutuak kazetaritzako bikaintasun saria eman zion bizitza osoan egindako lanagatik.

 Lanak 

 Telling it like it is: Selected writings Volume 1 (2018)

 Erreferentziak 

 Kanpo estekak 

Kategoria:Sri Lankako kazetariak
Kategoria:Emakume kazetariak
Kategoria:XX. mendeko kazetariak
Kategoria:Metodistak
Kategoria:Sri Lankako kristauak